ابو البرکات عبد الرؤف داناپوری

ابو البرکات عبد الرؤف داناپوری ( 1874ء – 20 فروری 1948ء) ایک ہندوستانی عالم دین، مصنف، طبیب اور سیاسی رہنما تھے۔ وہ دینی علوم، سماجی خدمت اور تحریکِ آزادیِ ہند سے وابستہ تھے۔ ان کی کتاب ”اصح السیر فی ھدی خیر البشر“ دار العلوم دیوبند کے نصابِ عالمیت میں پڑھائی جاتی ہے۔

 ابتدائی و تعلیمی زندگی 
عبد الرؤوف داناپوری کی پیدائش تقریباً 1874ء میں داناپور، پٹنہ کے قریب، بہار میں ہوئی۔ ابتدائی تعلیم داناپور اور آگرہ میں حاصل کی، اس کے بعد اعلیٰ تعلیم لکھنؤ اور حیدرآباد میں جاری رکھی۔ اُن کے والد عبد القادر علم و فضل کے لیے معروف تھے۔

 عملی زندگی 
 دینی اور علمی خدمات 
داناپوری دینی مباحث اور فقہی مسائل میں سرگرم رہے۔ وہ اسلامی فقہ، خصوصاً نکاح سے متعلق مسائل پر ہونے والی بحثوں میں شریک ہوتے تھے۔ ان کی نمایاں تصانیف میں سیرتِ نبوی پر دو جلدوں پر مشتمل ”اصحّ السِّیَر فی ھدی خیر البشر“ اور ”سیرتِ نبوی“ شامل ہیں۔

دار العلوم دیوبند کے موجودہ نصاب فضیلت کے سالِ ششم میں مطالعۂ سیرت کے طور پر داناپوری کی کتابِ سیرت ”اصح السیر“ بھی شاملِ نصاب ہے۔

 سیاسی سرگرمیاں 
داناپوری تحریک آزادی میں شامل تھے اور برطانوی سامراجیت کے سخت مخالف تھے۔ 1921ء میں وہ مولانا آزاد اور سبھاش چندر بوس کے ساتھ گرفتار کیے گئے اور چھ ماہ تک قید میں رہے۔ وہ ابتدائی طور پر جمعیۃ علماء ہند سے وابستہ تھے، لیکن بعد میں مسلم لیگ اور جمعیت علمائے اسلام میں شامل ہو گئے۔

 طبی و سماجی خدمات 
داناپوری انجمنِ اطبّا، کولکاتا کے صدر منتخب ہوئے۔ ان کی کوششوں سے حکومت بنگال نے اس انجمن کے بورڈ آف فیکلٹی کو باضابطہ تسلیم کیا۔ بہار میں قائم ہونے والے ایک نئے طبی کالج میں انھیں پرنسپل کی پیشکش کی گئی، لیکن انھوں نے یہ منصب قبول نہیں کیا۔

 وفات 
20 فروری 1948ء کو کولکاتا میں 74 برس کی عمر میں ان کا انتقال ہوا۔ انھیں مانک تلہ پشاوری قبرستان میں سپردِ خاک کیا گیا۔

 حوالہ جات 

 مزید پڑھیے 



زمرہ:1874ء کی پیدائشیں
زمرہ:1948ء کی وفیات
زمرہ:بیسویں صدی کے ہندوستانی اسکالر
زمرہ:ہندوستان کے مسلمان مذہبی رہنما
زمرہ:بھارت کے سنی علما
زمرہ:آزادی ہند کے فعالیت پسند
زمرہ:ہندوستانی سماجی مصلحین
زمرہ:برطانوی ہند کی شخصیات
زمرہ:کولکاتا کی شخصیات
زمرہ:ضلع پٹنہ کی شخصیات
زمرہ:برطانوی ہند کے اردو لکھاری